2 Dikgoši 24 | Beibele Inthaneteng | Phetolelo ya Lefase le Lefsa
2 Dikgoši 24:1-20
24 Mehleng ya gagwe Nebukadinetsara+ kgoši ya Babilona o ile a tsogela naga matla, ke moka Jehoyakima a ba mohlanka+ wa gagwe ka nywaga e meraro. Eupša o ile a mo hlanogela gomme a rabela go yena.
2 Jehofa a mo romeletša ka bahlasedi ba Bakaladea,+ bahlasedi ba Basiria, bahlasedi ba Bamoaba+ le bahlasedi ba bana ba Amoni, a ba roma gore ba lwe le Juda ba e senye, go ya le ka lentšu la Jehofa+ ka boyena leo a le boletšego ka bahlanka ba gagwe ba baporofeta.
3 E bile fela ka taelo ya Jehofa moo dilo tše di ilego tša diragalela Juda, gore e tlošwe+ mahlong a gagwe ka baka la dibe tša Manase+ le ka baka la tšohle tšeo a bego a di dirile;
4 le ka baka la madi a se nago molato+ ao a a tšholotšego, moo a ilego a tlatša Jerusalema ka wona, gomme Jehofa ga se a ka a dumela go ba lebalela.+
5 Ge e le ditaba ka moka tša Jehoyakima+ le tšohle tšeo a di dirilego, na ga di a ngwalwa ka pukung+ ya ditaba tša mehleng ya dikgoši tša Juda?
6 Mafelelong Jehoyakima a robala le borakgolokhukhu+ ba gagwe, gomme Jehoyakini morwa wa gagwe a buša legatong la gagwe.
7 Le ka mohla+ kgoši ya Egipita ga se ya ka ya buša ya tšwa nageng ya yona,+ gobane kgoši ya Babilona e be e tšere tšohle tšeo e bego e le tša kgoši ya Egipita,+ go tloga ka moedi wa mafula+ wa Egipita go fihla ka noka ya Eforate.+
8 Jehoyakini+ o be a na le nywaga e lesomeseswai ge a thoma go buša, gomme o bušitše Jerusalema ka dikgwedi tše tharo.+ Leina la mmagwe e be e le Nehushitha morwedi wa Elinathane wa Jerusalema.
9 O ile a dira tše mpe mahlong a Jehofa, a dira go ya ka tšohle tšeo tatagwe a di dirilego.+
10 Ka yona nako yeo bahlanka ba Nebukadinetsara kgoši ya Babilona ba ile ba rotogela Jerusalema, moo motse woo o ilego wa rakelelwa.+
11 Nebukadinetsara kgoši ya Babilona a tsogela motse woo matla, mola bahlanka ba gagwe ba be ba o rakeletše.+
12 Mafelelong Jehoyakini kgoši ya Juda a tšwa a ya go kgoši ya Babilona,+ a tšwa a na le mmagwe,+ bahlanka ba gagwe, dikgošana tša gagwe le bahlankedi ba kgoro ya gagwe; kgoši ya Babilona e mo thopile a na le nywaga e seswai+ e le kgoši.
13 Ke moka gona moo a ntšha matlotlo ka moka a ntlong ya Jehofa le matlotlo a ntlong ya kgoši,+ a pšhatla dibjana+ ka moka tša gauta tšeo Solomone kgoši ya Isiraele a bego a di dirile tempeleng ya Jehofa, feela bjalo ka ge Jehofa a boletše.
14 A iša Jerusalema ka moka bothopša,+ dikgošana+ ka moka, bagale ka moka, bona banna ba matla+—a iša banna ba dikete tše lesome (10 000) bothopša—le setsebi se sengwe le se sengwe sa mošomo wa diatla+ gotee le baagi ba dibo. Go be go se gwa šala motho ge e se batho ba maemo a tlasana+ nageng.
15 Ka go re’alo o ile a iša Jehoyakini+ bothopša Babilona;+ ge e le mmago kgoši,+ basadi ba kgoši, bahlankedi ba kgorong+ ya gagwe le banna ba maemo a godimo mo nageng o ile a ba thopa Jerusalema a ba iša Babilona.
16 Ge e le bagale ka moka, e lego ba dikete tše šupago (7 000), le ditsebi tša mošomo wa diatla gotee le baagi ba dibo, e lego ba sekete (1 000), banna ka moka ba matla ba lwago dintwa, kgoši ya Babilona e ile ya ba iša bothopša Babilona.+
17 Le gona kgoši ya Babilona+ e ile ya bea Matania rangwane+ wa kgoši Jehoyakini gore e be kgoši legatong la gagwe. Ke moka ya fetoša leina la gagwe gore e be Tsedekia.+
18 Tsedekia+ o be a na le nywaga e masomepedi-tee ge a thoma go buša, gomme o bušitše Jerusalema ka nywaga e lesometee. Leina la mmagwe e be e le Hamutala+ morwedi wa Jeremia wa go tšwa Libina.
19 O ile a dira tše mpe mahlong a Jehofa, go ya ka tšohle tšeo Jehoyakima a bego a di dirile.+
20 Tšeo di diregilego Jerusalema le Juda di bakile bogale+ bja Jehofa, moo a ilego a lahla metse ye le go e tloša pele ga gagwe.+ Tsedekia yena a rabela go kgoši ya Babilona.+
2 Dikgoši 24